นายกรัฐมนตรี กำชับทุกหน่วยงานเร่งยื่นเรื่องเยียวยาให้ผู้ประสบอุทกภัย
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวในรายการ “แจงให้เคลียร์กับทีมโฆษกรัฐบาล” ถึงสถานการณ์น้ำท่วม ว่า พายุดีเปรสชันเตี้ยนหมู่ ที่เข้ามายังประเทศไทย ส่งผลให้เกิดภาวะน้ำท่วมในพื้นที่ 34 จังหวัด พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยประชาชนเป็นอย่างมากได้จัดสรรเวลาและตั้งใจที่จะเยี่ยมพื้นที่ต่างๆ ให้ได้มากที่สุด ส่วนมาตรการเยียวยา นายกรัฐมนตรี กำชับให้ทุกหน่วยงานที่เกี่ยวข้องหากสถานการณ์คลี่คลายแล้วให้เข้าสำรวจพื้นที่เพื่อทำการยื่นเรื่องขอเงินเยียวยาให้กับประชาชน ซึ่งเกณฑ์ในการเยียวยาเป็นไปตามกฎของกระทรวงการคลัง ด้านพืชผลทางการเกษตร พื้นที่เพาะปลูกเสียหายก็จะได้รับการช่วยเหลือไม่เกินครัวเรือนละ 30 ไร่ ข้าวไร่ละ 1,340 บาท พืชไร่และพืชผักไร่ละ 1,980 บาท ไม้ผล/ไม้ยืนต้นและอื่นๆ ไร่ละ 4,048 บาท ส่วนของประมงได้รับการเยียวยาเช่นเดียวกัน ทั้งนี้บ้านเรือนที่เสียหายกรมป้องกันและบรรเทาสาธารณภัยจะเข้าสำรวจเพื่อที่จะสรุปข้อมูลและดำเนินการเสนอขอเงินเยียวยาให้กับทุกคนครบถ้วนสมบูรณ์ โดยยืนยันไม่ต้องกังวล เพราะนายกรัฐมนตรีกำชับให้ดำเนินการอย่างเร่งด่วนนอกจากของการเยียวยา รัฐบาลก็เฝ้าระวังจับตาเรื่องของการฉวยโอกาสจากผู้ประกอบการบางราย โดยนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เข้าติดตามสถานการณ์ในหลายพื้นที่ เพราะเกรงว่าจะมีการฉวยโอกาสขึ้นราคาสินค้าหรือค้ากำไรเกินควร ทั้งนี้กรมการค้าภายในได้เปิดสายด่วนให้ประชาชนโทรแจ้งได้ที่หมายเลข 1569 และยังจัดรถโมบายพาณิชย์ลดราคาช่วยประชาชนในพื้นที่ประสบภัยด้วย ซึ่งรถดังกล่าวจำหน่ายสินค้าราคาถูกที่จำเป็นต่อการบริโภคให้กับประชาชนในพื้นที่นางสาวรัชดา กล่าวว่า สถานการณ์น้ำในเขื่อนและอ่างเก็บน้ำ จากข้อมูลของกรมชลประทาน โดย 4 เขื่อนหลัก ประกอบด้วย เขื่อนภูมิพล เขื่อนสิริกิติ์ เขื่อนแควน้อยบำรุงแดน และเขื่อนป่าสักชลสิทธิ์ ปริมาณน้ำรวมกันทั้งสิ้น 11,376 ล้านลูกบาศก์เมตร ซึ่งคิดเป็นร้อยละ 46 ยังสามารถรับน้ำได้อีก 13,495 ล้านลูกบาศก์เมตร โดยกรมชลประทานจะมีการตรวจสอบวัดปริมาณน้ำทุกวันว่าเมื่อมีฝนตกมามากมีความจำเป็นต้องระบายออกเท่าใดเพื่อให้มีพื้นที่ในการเก็บกักน้ำในเขื่อนและในอ่าง ส่วนสภาพน้ำในอ่างเก็บน้ำขนาดใหญ่และขนาดกลางอื่นๆ ทั่วประเทศ 447 แห่งนั้น มีปริมาณน้ำในอ่าง 48,313 ล้านลูกบาศก์เมตร คิดเป็นร้อยละ 64 ยังสามารถรับน้ำได้อีก 27,762 ล้านลูกบาศก์เมตร